Broj: 711-I-955-M-67/23-06-12

Zagreb, 18. svibnja 2023.

**LEJLA ŠEVO, ravnateljica**

**UPRAVE ZA CESTE OSJEČKO-BARANJSKE ŽUPANIJE**

**Predmet: mišljenje na zahtjev obveznice Lejle Ševo,** **ravnateljice UPRAVE ZA CESTE OSJEČKO-BARANJSKE ŽUPANIJE**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 9. ožujka 2023. pod brojem 711-U-3383-M-67/23-01-27 zaprimilo zahtjev za mišljenje koji je podnijela obveznica Lejla Ševo, ravnateljica Uprave za ceste Osječko-baranjske županije.

Obveznica navodi da je Skupština Osječko-baranjske županije na 7. sjednici održanoj 3. veljače 2022. donijela rješenje o imenovanju kojom ju je imenovala ravnateljicom Uprave za ceste Osječko-baranjske županije na razdoblje od četiri godine. Navodi da je prije imenovanja na mandat ravnateljice bila zaposlenik  navedene javne ustanove temeljem ugovora o radu na neodređeno vrijeme od 30. studenoga 2018. godine na radnom mjestu viši suradnik za imovinskopravne poslove te da nakon njezina imenovanja nitko nije zaposlen na tom radnom mjestu. Radi uštede financijskih sredstava donesena je odluka da obveznica za vrijeme obnašanja dužnosti u istoj ustanovi povremeno obavlja druge višeg suradnika za imovinskopravne poslove u trajanju od 6 do 8 sati tjedno.

S tim u vezi, obveznica traži mišljenje Povjerenstva smije li uz dužnost ravnateljice Uprave za ceste Osječko-baranjske županije povremeno obavljati poslove višeg suradnika za imovinskopravne poslove u Upravi za ceste Osječko-baranjske županije u trajanju od 6 do 8 sati tjedno, što je uređeno dodatkom ugovora o radu, te može li temeljem obavljanja ovih poslova ostvarivati primitke božićnica, dara za djecu, regresa i drugih naknada, kao i ostali djelatnici ustanove.

Na zahtjev Povjerenstva, Uprava za ceste Osječko-baranjske županije je dopisom od 20. ožujka 2023. KLASA: 340-09/23-01/40, URBROJ: 2158-144-01/1-23-802, dostavila presliku Ugovora o međusobnim pravima, obvezama i odgovornostima u obavljanju poslova ravnateljice Uprave za ceste Osječko- baranjske županije od 4. veljače 2022., presliku Dodatka I. Ugovora o međusobnim pravima, obvezama i odgovornostima u obavljanju poslova ravnateljice Uprave za ceste Osječko-baranjske županije od 22. prosinca 2022., kojim je ugovoreno da će obveznica uz dužnost ravnateljice u trajanju od 8 sati tjedno obavljati i poslove višeg suradnika za imovinskopravne poslove, presliku Ugovora o radu na neodređeno vrijeme od 30. studenoga 2018., kojim je obveznica prije stupanja na dužnost ravnateljice obavljala poslove ovoga radnog mjesta, presliku Pravilnika o unutarnjem ustrojstvu i načinu rada Uprave za ceste Osječko-baranjske županije, iz kojega je vidljivo unutarnje ustrojstvo ove ustanove kao i broj izvršitelja za svako radno mjesto, te Ispis iz evidencije zaposlenika na dan 17. ožujka 2023. iz računovodstvenog programa "Riznica" Zavoda za informatiku, Osijek, koji sadrži popis svih zaposlenika Uprave za ceste Osječko-baranjske županije te nazive radnih mjesta na kojima su zaposleni, iz kojeg je razvidno da nitko nije zaposlen na radnom mjestu viši suradnik za imovinsko-pravne poslove.

Na daljnji zahtjev Povjerenstva, Uprava za ceste Osječko-baranjske županije je dopisom od 26. travnja 2023. KLASA: 340-09/23-01/02, URBROJ: 2158-144-22-05-1134, dostavila Zapisnik 15. sjednice Upravnog vijeća Osječko-baranjske županije od 22. prosinca 2022. iz kojeg je vidljivo da je odluku da obveznica istodobno uz dužnost ravnateljice, povremeno u trajanju do osam sati tjedno, obavlja i druge poslove, odnosno poslove višeg suradnika za imovinsko- pravne poslove koje je obavljala prije stupanja na dužnost ravnateljice, donijelo Upravno vijeće Osječko-baranjske županije.

Nadalje se navodi da je poslove višeg suradnika za imovinskopravne poslove od 4. veljače 2022. do 22. prosinca 2022. obavljala Lejla Ševo budući da je radno mjesto višeg suradnika za imovinsko-pravne poslove ostalo nepopunjeno, kao i da Lejla Ševo i nakon imenovanja na dužnost ravnateljice, pored poslova ravnateljice obavlja i poslove višeg suradnika za imovinsko-pravne poslove jer kao diplomirana pravnica s položenim pravosudnim ispitom i nakon imenovanja zastupa Upravu za ceste u sporovima pred trgovačkim i općinskim sudovima (odgovori na tužbe, podnesci sudu, ročišta i dr.), zastupa Upravu za ceste pred upravnim tijelima u postupcima izvlaštenja, priprema ugovore o osnivanju prava služnosti, ugovore o osnivanju prava građenja i ugovore o korištenju cestovnog zemljišta i brine o njihovoj zakonitosti te obavlja i druge poslove višeg suradnika za imovinsko-pravne poslove, a sve s ciljem financijskih ušteda.

U dopisu se ističe da je dodatak ugovoru sklopljen 22. prosinca 2022. jer je ravnateljica izvijestila Upravno vijeće Uprave za ceste Osječko-baranjske županije da je 14.12.2022. u Osijeku prisustvovala edukaciji u organizaciji Povjerenstva za odlučivanje o sukobu interesa na kojoj se između ostalih pitanja postavilo i pitanje ostvarivanja materijalnih prava iz radnog odnosa obveznika primjene Zakona o sprečavanju sukoba interesa koja se odnose na postojanje potrebe za obavljanjem drugih poslova pored poslova ravnatelja, a što je u Upravi za ceste Osječko-baranjske županije slučaj budući da i ona pored poslova ravnateljice obavlja i poslove višeg suradnika za imovinsko-pravne poslove, koje je nakon njezinog imenovanja ostalo nepopunjeno, te da je isto nužno urediti sklapanjem dodatka postojećem ugovoru.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 8. sjednici održanoj 18. svibnja 2023., obveznici daje mišljenje, kako slijedi.

Povjerenstvo je uvidom u Registar obveznika, koji ustrojava Povjerenstvo, utvrdilo da obveznica dužnost ravnateljice Uprave za ceste Osječko-baranjske županije obnaša od 7. veljače 2022. S obzirom na navedeno, a sukladno članku 3. stavku 1. podstavku 62. ZSSI-a, u obvezi je postupati sukladno odredbama ZSSI-a kao obveznica u smislu istoga Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, dok je stavkom 2. istog članka Zakona propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Zabranjenom dodatnom naknadom u smislu odredbe članka 7. točke d) ZSSI-a koju obveznici ne smiju primati uz plaću za obnašanje dužnosti smatra se svaki primitak kojeg bi ostvario obveznik, a nije ujedno stvarni trošak koji bi nastao povodom njezina obnašanja.

Stoga obveznica Lejla Ševo, ravnateljica Uprave za ceste Osječko-baranjske županije ne može uz plaću za obnašanje navedene javne dužnosti primati božićnicu, dar za djecu, regres i druge dodatne naknade, jer bi isto predstavljalo primitak dodatne naknade za poslove obnašanja navedene javne dužnosti.

Međutim, u konkretnom slučaju je obveznica Lejla Ševo prije stupanja na dužnost ravnateljice Uprave za ceste Osječko-baranjske županije u istoj ustanovi obavljala poslove radnog mjesta višeg suradnika za imovinskopravne poslove te je nakon stupanja na navedenu dužnost s ustanovom sklopila Dodatak Ugovora temeljem kojeg će uz obnašanje dužnosti ravnateljice povremeno u trajanju do 8 sati tjedno nastaviti obavljati i poslove predmetnog radnog mjesta, s obzirom da iz razloga uštede na tom radnom mjestu nitko nije zaposlen.

Sukladno odredbi članka 17. stavka 2. ZSSI-a, obveznica uz poslove ravnateljice može povremeno u ustanovi Uprava za ceste Osječko-baranjske županije u trajanju do 8 tjedno obavljati navedene druge poslove temeljem aneksa ugovora, te nije u suprotnosti s odredbama ZSSI-a da kao zaposlenica po toj osnovi primi dodatne naknade pod jednakim uvjetima kao i svi drugi zaposlenici ustanove, ako je to u skladu sa zakonom, općim aktima ustanove ili kolektivnim ugovorom.

Također se ukazuje obveznici da, sukladno članku 9. ZSSI-a, u obavljanju poslova ravnateljice ne može odlučivati o ostvarivanju prava iz radnog odnosa koja bi imala kao zaposlenica javne ustanove, već bi o navedenom trebalo odlučiti drugo tijelo te ustanove, jer bi se na taj način našla u stvarnom sukobu interesa, odlučujući i potpisujući ga, s jedne strane, kao radnica te s druge strane, kao ravnateljica ustanove.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Lejli Ševo, elektroničkom dostavom
2. Objava na internetskoj stranici Povjerenstva
3. Pismohrana